**Հայաստան-Արցախ-Սփյուռք եռամիասնության տեղեկատվական շահերի միասնության ապահովման հրամայականը վերջին զարգացումների լույսի ներքո**

Միջազգային զարգացման ներկայիս փուլը էական փոփոխություններ է մտցրել անվտանգության ընկալման ավանդական մոտեցումների մեջ: Եթե նախկինում առաջնային պլանում դիտարկվում էին պետությունների մրցակցության ռազմական-քաղաքական տնտեսական ասպեկտները, ապա այսօր էապես աճել է միջազգային սուբյեկտների տեղեկատվական ճիշտ դիրքավորումը:

Սրա հետ մեկտեղ, ներկայումս առկա են նաև որակապես նոր բնույթի սպառնալիքներ և մարտահրավերներ, որոնք պետություններից պահանջում են միջազգային տեղեկատվական դաշտում գործել նոր խաղի կանոններով:

Հասկանալի է, որ նոր մարտահրավերներն ու տեղեկատվական դաշտում առկա սպառնալիքները մեզ ևս ստիպում են վերանայել, վերագնահատել այն հարաբերություններն ու խաղի այն տրամաբանությունը, որով մինչև այս շարժվում էր Հայաստանի Հանրապետությունն ու ողջ աշխարհում սփռված հայությունը:

Առանձնահատուկ նշանակություն է ստանում համախմբված և համակարգված աշխատելու կարողությունը: Թիվ մեկ հրամայականը՝ հայության՝ որպես ազգային մեկ ամբողջության տեղեկատվական, լրատվական ու քարոզչական միջոցների համախմբումն է և դրանց կոորդինացված կիրառումը:

Անհրաժեշտ է հնարավորինս արագ միավորել տեղեկատվական, ցանցային, ֆինանսական, կազմակերպչական ռեսուրսները, միջազգային հանրությանը՝ իրեն ընկալելի լեզվով, ներկայացնելու մեր տեսակետները մեզ համար կարևորություն ներկայացնող օրակարգային հարցերի շուրջ:

Կան մի շարք օրինակներ, որտեղ արտացոլվում է համայն հայության միասնական ջանքերը՝ կոնկրետ խնդիրների լուծման հարցում: Դիցուք՝ խոսքը վերաբերում է Ցեղասպանության միջազգային ճանաչման գործընթացին կամ՝ ասենք, Քեսաբի իրադարձությունների ժամանակ աշխարհասփյուռ հայության դրսևորած վարքին, որն ուղեկցվում էր տեղեկատվական ուժեղ ալիքով:

Հարգելի գործընկերներ, հայրենակիցներ. կան հարցեր, որոնք վեր են կուսակցականությունից և կապված են համայն հայության շահերի պաշտպանության հետ:

Եկել է ժամանակը, որպեսզի այս մոբիլիությունը դրսևորվի ոչ միայն գլոբալ խնդիրների, այլ նաև առօրյա հարցերում, որոնց մասին հայկական տեղեկատվական հարթակները հաճախ ինֆորմացնում են, սակայն արտաքին հարթակներում հնարավոր չի լինում ապահովելու առավել արդյունավետ և մեզ համար ցանկալի տեղեկատվական ֆոն:

Ինչպես հայտնի է՝ ամառային ամիսներին իրավիճակը բավականին սրվել էր հայ-ադրբեջանական սահմանին և ղարաբաղա-ադրբեջանական զորքերի շփման գծի գրեթե բոլոր ուղղություններով: Բարեբախտաբար հնարավոր եղավ զերծ մնալ էսկալացիոն երևույթներից, սակայն հնարավոր չեղավ զերծ մնալ կորուստներից: Ճիշտ է՝ ադրբեջանական կողմը 9 անգամ ավելի զոհեր ունեցավ, սակայն մեզ համար մեկ հայ զինվորի կորուստը շատ ծանր է և պետք է անել առավելագույնը՝ զոհերի թիվը նվազագույնին հասցնելու ուղղությամբ:

Միջադեպերի օրերին իր բարձրության վրա էր հայկական բանակը, իսկ դիվանագիտական կորպուսը հնարավոր բոլոր ուղղություններով ջանքեր էր գործադրում բարձրացնելու ադրբեջանական ագրեսիայի ու դրա հնարավոր հետևանքների մասին:

Սա խնդրի ռազմա-քաղաքական բաղադրիչն է: Իսկ ո՞րն է այս հարցում մեր անելիքը:

Նման իրավիճակներում խիստ անհրաժեշտություն է, որպեսզի սփյուռքն ու մայր Հայաստանը միասնական տեղեկատվական քաղաքականություն վարեն՝ Հայաստանի հանրապետության կողմից ձեռնարկվող քայլերի արդարացիությունն իր ցույց դնելու, իսկ հարևան Ադրբեջանին ագրեսոր ու արկածախնդիր երկիր ներկայացնելու հարցում:

Ներկայումս Ադրբեջանը հսկայական գումարներ է ծախսում արտաքին տեղեկատվական հարթակներում ամուր դիրքեր ապահովելու ու Հայաստանին ու հայկական սփյուռքին վարկաբելելու ուղղությամբ:

Ավելին՝ Ադրբեջանն ու Թուրքիան հրապարակայնորեն հայկական սփյուռքին հռչակել են թիվ մեկ թշնամի ու բոլոր ուղղություններով մեծ աշխատանք են տանում՝ չեզոքացնելով սփյուռքի ազդեցությունը:

Առանց համակարգված աշխատանքի, անհնար է դիմակայել թուրք-ադրբեջանական տանդեմի «նավթադոլարային քաղաքականությանը» ու եթե այսօր առկա խնդիրներ չլուծվեն և դրանք կուտակվեն, ապա հետո լուծումները կտեղափոխվեն առավել բարդ մակարդակ:

Բոլոր հնարավոր միջոցներով պետք է հասնել հանրային կարծիքի ձևավորման պրոցեսը զուտ հայկական շրջանակներից դուրս բերելու՝ մեր շահերից բխող ընկալումն արտաքին աշխարհում ապահովելու հարցում: Հավատացնում եմ՝ այս ամենը բավարար կամքի դեպքում լրիվ իրագործելի է:

Հայաստանը, Արցախն ու Սփյուռքը պետք է հանդես գան մեկ ձայնով և դա է այս իրավիճակում հիմնական խնդիրների լուծման բանալին: